A Gyenesdiási Polgárőr és Vízi Egyesület 

Alapszabálya

- módosításokkal egységes szerkezetben –

Gyenediási Polgárőr  és Vízi Egyesület Közgyűlése, a 2017 október 27. napján tartott Közgyűlésen 7/2017.(X.27.) számú határozatával a Polgárőrségről és a polgárőri tevékenység szabályairól szóló, 2011. évi CLXV. törvény (továbbiakban: Ptv.), valamint az Egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény (továbbiakban: Ectv.), és a Polgári Törvénykönyvről szóló 2013. évi V. törvény (továbbiakban: Ptk.) rendelkezéseinek megfelelve az alábbi tartalommal fogadta el a polgárőr egyesület módosításokkal egységes szerkezetbe foglalt alapszabályát.

I. Az Egyesület adatai
I.1. Az Egyesület neve: Gyenesdiási  Polgárőr és Vízi Egyesület (továbbiakban: Egyesület)

I.2. Rövidített neve: GYPVE
I.3. Az Egyesület székhelye: 8315 Gyenesdiás Csokonai utca 12.
I.4. Az Egyesület működési területe: Gyenesdiás település közigazgatási területe
         Az Egyesület bejegyzésének ideje: 2007.10.25.
határozatszáma: Pk 60.102/2007/2
I.5. Az Egyesület pecsétje: Kör alakú: Gyenesdiás címere, körbe fent Gyenesdiási Polgárőr és Vízi Egyesület, alul körbe   *Gyenesdiás*                                                         Hosszúbélyegző:                                                                                                                  Gyenesdiási Polgárőr és Vízi Egyesület                                                                                8315 Gyenesdiás, Csokonai utca 12.                                                                  Adószám:19282831-1-20                                                                                       Bank:74500248-11027212                                                                                      Cégbir:Pk.60102/2007.  Nyilv.sz. 20-02-0002196
I.6. Az Egyesület jelvénye/logója: Gyenesdiás címere felette POLGÁRŐRSÉG felirattal, alatta GYENESDIÁS felirattal
I.7. Az Egyesület elektronikus levélcíme: cegkapu.gypve@gmail.hu
I.8. Az Egyesület honlapja: www. gyenesdias .hu –egyesületek - polgárőrség
I.9. Az Egyesület tagjainak nevét és adatait magában foglaló Tagjegyzék az Alapszabály elválaszthatatlan I. számú Mellékletét képezi.
I.10. Jogállása:

Az Egyesület a Polgárőrségről és polgárőri tevékenység szabályairól szóló 2011. évi CLXV. törvény, valamint az Egyesülési jogról, a közhasznú jogállásról, valamint a civil szervezetek működéséről és támogatásáról szóló 2011. évi CLXXV. törvény alapján működő, a tagok közös, tartós, Alapszabályban meghatározott céljának megvalósítására létesített, nyilvántartott tagsággal rendelkező, önálló jogi személy.

Az Egyesület tagja az Országos Polgárőr Szövetségnek, és a Zala Megyei Polgárőr Szövetségnek, azok Alapszabályát magára nézve kötelezőnek ismeri el, és tevékenységét  a Zala Megyei Rendőr-főkapitánysággal, illetve szükség szerint más állami, és önkormányzati szervekkel megkötött együttműködési megállapodás alapján, az abban foglaltak szerint végzi.
II. Az Egyesület célja, feladata
II.1. Az Egyesület célja: a közrend, és közbiztonság védelmében, javításában, a társadalmi bűnmegelőzés hatékonyságának fokozásában, az állampolgárok biztonságának védelmében, biztonságérzetük javításában való közreműködés polgárőr szervezeti (Ptv. 2.§ (1) bekezdés) jelleggel a 2011. évi CLV. törvény (Ptv.) 3.§ (1) bekezdésében rögzített feladatok ellátásán keresztül.

II.2. A polgárőrségről és polgárőr tevékenységről szóló 2011. évi CLXV. törvényben foglaltaknak megfelelően az Egyesület alapfeladataként (Ptv. 3.§ (1) bekezdés):

a) a helyi közrend és közbiztonság védelme, valamint a bűnmegelőzésben való közreműködés érdekében közterületi járőrszolgálatot, figyelőszolgálatot, a közúti baleset helyszínén, valamint bölcsőde, óvoda, általános és középiskola közvetlen közelében jelzőőri tevékenységet lát el.

II.3. Az Egyesület alapfeladatán túl kiegészítő feladatként önkéntesen közreműködhet (Ptv. 3.§ (2) bekezdés):

a) a katasztrófákra történő felkészülés, a katasztrófák elleni védekezés és a helyreállítás, újjáépítés feladataiban, valamint a polgári védelmi szervezetek tevékenységében, továbbá a környezet veszélyeztetésének, károsításának megelőzésében és elhárításában, következményeinek felszámolásában, aminek keretében az erdő lovaglás elől el nem zárt területén lovas járőrszolgálatot is elláthat,

b) a baleset-megelőzési, az áldozatvédelmi, a közlekedésbiztonsági, állat-, környezet-, és természetvédelmi tevékenység támogatásában, a lakosság és az önkormányzatok közötti kapcsolat erősítésében,

c) az otthonában élő fogyatékos személy védelmében, a polgárok és javaik védelmében, az állami és önkormányzati vagyon megóvásában, 

d) a közterületen közbiztonsági, bűnmegelőzési, valamint bűnüldözési célból elhelyezett képfelvevő által rögzített felvételek megfigyelésében, 

e) a rendezvények helyszínének biztosításában,

f) a Rendőrségről szóló törvény alapján a rendőrkapitány, a megyék (főváros) tekintetében a rendőrfőkapitány és a polgárőr szervezet működési területén illetékes helyi önkormányzat által létrehozott bűnmegelőzési és közbiztonsági, valamint baleset-megelőzési bizottság munkájában, 

g) az önálló, valamint közös feladat- vagy szolgálatellátás útján az együttműködő szervek szakmai tevékenységének segítésében,

h) a polgárőr egyesület feladataival összefüggő oktatási, kulturális, ismeretterjesztő tevékenységben,

i) a körözött tárgyak, személyek és holttestek azonosításában és felkutatásában, valamint

j) a közforgalmú vasúti személyszállítási szolgáltatás rendjének biztosításában.

II.4. A polgárőr egyesület jelen Alapszabály II.2. pontban meghatározott alapfeladatait (Ptv. 3.§ (1) bekezdés) más társadalmi szervezet nem végezheti, ilyen célra más társadalmi szervezet nem alapítható.

II.5. A Polgárőr Egyesület a 2011. évi CLXV. törvény (Ptv.) 3.§ (1) bekezdésében meghatározott alapfeladatait akkor kezdheti meg, illetve végezheti (Ptv. 4.§ (1) bekezdés), ha:

a) a működési területén illetékes megyei rendőr-főkapitánysággal írásbeli együttműködési megállapodást kötött, valamint

b) az Országos Polgárőr Szövetségnek és a területi, - azaz a Zala Megyei – Polgárőr Szövetség tagja.

A polgárőr Egyesület az együttműködési megállapodás megkötését a helyi rendőri szervnél kezdeményezheti, a megállapodás megkötéséről – a helyi rendőri szerv javaslata alapján – az illetékes megyei rendőr-főkapitányság határoz.

Az együttműködési megállapodás felmondása esetén a polgárőr egyesület – a jogorvoslati eljárás megindításától függetlenül – polgárőri tevékenységet nem láthat el.

II.6. A polgárőr egyesület a – 2011. évi CLXV törvény (Ptv.) 3.§ (2) bekezdés a) pontjában meghatározott – katasztrófák elleni védekezéssel összefüggő kiegészítő feladat ellátását akkor kezdheti meg, valamint végezheti, ha rendelkezik a hivatásos katasztrófavédelmi szerv illetékes területi szervének előzetes írásbeli egyetértésével.

II.7. A polgárőr egyesület a jelen Alapszabály II.3.j) pontjában meghatározott –Ptv. 3.§ (2) bekezdés j) pontja szerinti - kiegészítő feladat ellátását akkor kezdheti meg, valamint végezheti, ha a közforgalmú vasúti személyszállítási szolgáltatást végző vállalkozással együttműködési megállapodást köt, mely megállapodás alapján a polgárőr egyesület működési területe a közforgalmú vasúti személyszállító eszköz területére is kiterjed.

III. Az Egyesület működési alapelvei és együttműködései

III.1. Az Egyesület működési alapelvei:

a) Az Egyesület önkéntes, nyílt, demokratikus, önkormányzati elven alapuló, pártoktól független szervezet, amely közvetlen politikai tevékenységet nem folytat, szervezete pártoktól független, azoknak anyagi támogatást nem nyújt, és azoktól anyagi támogatást nem fogad el.

b) Az Egyesület tevékenységét az Ectv.(2011. évi CLXXV. törvény), a Ptv. (2011. évi CLXV. törvény), a Ptk. (2013. évi V. törvény), továbbá az ezen Alapszabály alapján fejti ki.

c) Az Egyesület jogi személy, önálló ügyintéző, és képviseleti szervvel, nyilvántartott tagsággal, önálló költségvetéssel rendelkezik.

d) Az Egyesület az Alapszabályban meghatározott cél megvalósítása érdekében vagyonával önállóan gazdálkodik, gazdasági-vállalkozási tevékenységet kizárólag másodlagos jelleggel, céljai elérését elősegítendő, és alapcél szerinti tevékenységét nem veszélyeztető módon folytathat.

e) Az Egyesület vagyonát, gazdálkodása folytán elért eredményét nem oszthatja fel, azt jelen Alapszabályban meghatározott célja elérésére fordíthatja csak.

f) Az Egyesület éves költségvetés alapján gazdálkodik.

g) Az Egyesület tartozásaiért saját vagyonával felel.

h) Az egyesületi tagok – a Pártoló és Tiszteletbeli tagokat ide nem értve – tagdíjat fizetnek. Az Egyesület tartozásaiért a tagok saját vagyonukkal nem felelnek.

i) Az Egyesület céljainak és feladatainak megvalósítása során, tagjai önálló cselekvéseibe nem avatkozik be, nem korlátozza a tagok önállóságát, tevékenységét, döntési jogkörüket mindaddig, amíg az adott tevékenység a hatályos jogszabályokkal az OPSZ, a ZMPSZ Alapszabályával és belső szabályzataival, valamint az Egyesület Alapszabályával, legfőbb szervének határozataival, az Elnökség határozataival, és a Felügyelő Bizottság határozataival összhangban áll.

j) Az Egyesület nem zárja ki, hogy tagjain kívül tevékenységét más is megismerhesse, és szolgáltatásaiból más is részesülhessen. Az Egyesület tevékenysége nyilvános. Az Egyesület működésének, szolgáltatásainak, azok igénybevételi módjának nyilvánosságát az Egyesület a www. Gyenesdias.hu/egyesületek/polgárőrség holnapján, és az Egyesület székhelyén elhelyezett hirdetőtábláján történő közzététellel biztosítja.

k) Az Egyesület a jóváhagyásra jogosult testület által elfogadott, számviteli törvény szerinti éves beszámolóját minden tárgyévet követő év május 31. napjáig a www. Gyenesdias.hu/egyesületek-polgárőrség. internetes honlapján, és az Egyesület székhelyén kihelyezett hirdetőtábláján is közzé teszi (Ectv. 30.§ (1)-(4) bekezdés)

l) Az Egyesület tevékenységével kapcsolatban keletkezett iratok – a jogszabályban meghatározott kivételekkel – nyilvánosak, azokba bárki betekinthet, és saját költségére másolatot készíthet. Az iratbetekintésre és iratmásolatra vonatkozó igényeket írásban, az Egyesület Elnökségéhez címzetten kell előterjeszteni. Az Elnökség az iratbetekintést és az iratmásolat kiadását az Egyesület székhelyén, a bejelentéstől számított 8 napon belül biztosítja a kérelmező számára.

III.2. Az Egyesület tevékenysége során együttműködik (Ptv. 6.§ (1) bekezdés):

a) az általános rendőrségi feladatok ellátására létrehozott szervvel

b) a hivatásos katasztrófavédelmi szervekkel

továbbá együttműködhet:

c) az egyéb rendvédelmi szervekkel

d) az önkormányzati tűzoltóságokkal

e) az önkéntes tűzoltó egyesületekkel

f) az állami önkormányzati szervekkel

g) a Nemzeti Adó- és Vámhivatal vámszervével

h) a közlekedési hatósággal

i) a környezet- és természetvédelmi szervekkel

j) a mezei- és természetvédelmi őrszolgálatokkal

k) az erdészeti szakszemélyzettel

l) a hivatásos vadászokkal

m) a lovas járőrszolgálattal érintett erdő tulajdonosával, kezelőjével, illetve ezek képviselőjével

n) a közforgalmú vasúti személyszállítási szolgáltatást végző vállalkozással.

III.3. Az együttműködés tartalmát a felek írásbeli együttműködési megállapodásban rögzítik.

IV. Az Egyesület, mint jogi személy tagsági viszonya

Ellenőrzés, Felügyelet

IV.1. Az Egyesület tagja az Országos Polgárőr Szövetségnek, továbbá a Zala Megyei Polgárőr Szövetségnek, magára nézve kötelezőnek ismeri el az OPSZ, valamint a ZMPSZ Alapszabályainak és mindenkor hatályos belső szabályzatainak tagegyesületekre vonatkozó rendelkezéseit.

IV.2. A ZMPSZ, mint területi polgárőr szövetség tagja az a polgárőr egyesület lehet:

a) amely a ZMPSZ működési területén (Zala megye) székhellyel rendelkezik,

b) amelyet a Zalaegerszegi Törvényszék, a ZMPSZ működési területére eső székhellyel polgárőr egyesületként (Ptv. 2.§ (1) bekezdés a) pont) nyilvántartásba vett,

c) amely a működési területen illetékes megyei rendőr-főkapitánysággal együttműködési megállapodással rendelkezik,

d) az OPSZ Alapszabályát, a ZMPSZ Alapszabályát, és egyéb belső szabályzatait magára nézve kötelezőnek elfogadja.

A ZMPSZ-be történő tagegyesületi tagfelvételi kérelemről, a ZMPSZ, - Elnöksége útján – 30 napon belül határoz. A polgárőr egyesület felvétele a területi polgárőr szövetségbe nem tagadható meg, ha a polgárőr egyesület a ZMPSZ Alapszabályát magára nézve kötelezőnek elfogadja.

IV.3. A ZMPSZ működési területén létrejövő polgárőr egyesület (Ptv. 2.§ (1) bekezdés a) pont) – a Ptv. 8.§ (4a) alapján az Országos Polgárőr Szövetségbe való felvételét a ZMPSZ-hez benyújtott írásbeli kérelemmel kezdeményezheti. A tagfelvételi kérelmet a – ZMPSZ Elnöksége útján – a Zala Megyei Polgárőr Szövetség, mint területi polgárőr szövetség javaslatával együtt – annak beérkezését követő 30 napon belül terjeszti fel az Országos Polgárőr Szövetség részére.

A Zala Megyei Polgárőr Szövetség Elnöksége, elnökségi határozatát, vagy a tagfelvétel elutasítására vonatkozó javaslatát, az Egyesület felvételi kérelmével együtt küldi meg az OPSZ-nek.

Az OPSZ-hez történő tagfelvételi kérelemről, annak beérkezését követő 30 napon belül, az Országos Polgárőr Szövetség dönt.

A polgárőr egyesület felvétele az Országos Polgárőr Szövetségbe nem tagadható meg, ha a Polgárőr Egyesület

a) az Országos Polgárőr Szövetség Alapszabályát magára nézve kötelezőnek fogadja el, és 

b) a területi polgárőr szövetség tagja.

IV.4. Az Egyesület tagszervezeti jogviszonya az OPSZ-ben, és a ZMPSZ-ben, az OPSZ mindenkor hatályos Alapszabályában, és a ZMPSZ mindenkor hatályos Alapszabályában meghatározott esetekben szűnik meg.

IV.5. Az Egyesület felett, a ZMPSZ – és szükség esetén az OPSZ – közvetlenül szakfelügyeleti és ellenőrzési jogot gyakorolhat.

A ZMPSZ, tagegyesület irányába gyakorolható ellenőrzési és szakfelügyeleti jogai:

a) az egyesületek szolgálatszervezési és szolgálatteljesítési tevékenysége

b) a rendőri szervekkel közös szolgálatok egyeztetése, teljesítése az együttműködési megállapodás szerint,

c) az egyesületek járművét, a tulajdonos (ZMPSZ, OPSZ) a tulajdonát képező jármű használatát, okmányainak ellenőrzését,

d) a megyei szinten közbiztonsági akciókban való részvétel szervezése, 

e) az egyesületek felkészültségi, képzettségi szintjének ellenőrzése 

f) az egyesületi szintű oktatások segítése

g) a tagnyilvántartás naprakészségének ellenőrzése,

h) az államháztartás alrendszerei terhére nyújtott és az OPSZ-en keresztül kapott, és a ZMPSZ által elosztott támogatás felhasználásának, elszámolásának ellenőrzése.

IV.6. Az OPSZ közvetlenül szakfelügyeleti és ellenőrzési jogot gyakorol a polgárőr egyesület felett, szakmai ellenőrző szervein keresztül, saját terve szerint. Az OPSZ Felügyelő Bizottságának, az OPSZ tagszervezeteire kiterjedő törvényességi és szakszerűségi szempontból is gyakorolható ellenőrzési joga kiterjed az államháztartás alrendszerei terhére, az OPSZ-en keresztül, a területi szövetség által elosztott, az Egyesületeknek nyújtott – állami, és önkormányzati – költségvetési támogatások felhasználására és elszámolására vonatkozóan is.

V. Az egyesületi tag tagsági jogviszonya

V.1. Az Egyesületnek

a) rendes tagjai

és különleges jogállású tagjai:

b) pártoló tagjai

c) tiszteletbeli tagjai is lehetnek.

V.2. Az Egyesület rendes tagja lehet az a természetes személy, vagy jogi személy, aki vagy ami az Egyesület célkitűzéseivel egyetért, és a célok megvalósítása érdekében tevékenységében aktívan részt kíván venni, továbbá az Alapszabályban foglalt rendelkezéseket elfogadja, és az egyesületi tagdíj megfizetését vállalja.

V.3. Az Egyesület polgárőr tagja olyan természetes személy lehet (a Ptv. 10.§ (3) bekezdése alapján), aki

a) a 18. életévét betöltötte

b) az Egyesület és az OPSZ Alapszabályát, és az OPSZ szabályait magára nézve kötelezőnek elfogadja

c) aki kötelezettséget vállal a Ptv.-ben, az Egyesület, és az OPSZ Alapszabályában meghatározott célok megvalósítása érdekében történő személyes közreműködésre,

d) kötelezettséget vállal az egyesületi tagdíj megfizetésére

e) cselekvőképes, büntetlen előéletű, és ezen feltételeknek való megfeleléséről a Ptk. szerinti jognyilatkozatot tesz.

f) polgárőr rendezvényen az OPSZ Alapszabálya mellékletében foglalt szövegnek megfelelően fogadalmat tesz.

Polgárőr az a személy, aki a Ptv. 11.§-a értelmében polgárőr igazolvánnyal rendelkezik.

Az Egyesület ifjú polgárőr tagja, a polgárőr egyesületnek az a – a 14. és 18. év közötti, - (Ptk. 2:11.§-a szerinti), e tevékenység végzéséhez írásbeli törvényes képviselői hozzájárulással bíró, alapfokú iskolai végzettséggel rendelkező, büntetlen előéletű – tagja (a továbbiakban: ifjú polgárőr), aki közreműködhet a polgárőr egyesület Ptv. 9/A.§ (2) bekezdésében meghatározott kiegészítő feladatok ellátásában.

Ifjú polgárőr is köteles megtartani az OPSZ Alapszabályában, szolgálati szabályzatában és az OPSZ, illetve az Elnökség más normatív rendelkezéseiben meghatározott, rá vonatkozó előírásokat. Az ifjú polgárőr a magánéletében is köteles az OPSZ-hez méltó magatartást tanúsítani.

V.4. Az Egyesület Pártoló tagja lehet az a természetes vagy jogi személy, aki, vagy ami az Egyesület célkitűzéseivel egyetért, és a célok megvalósítása érdekében vagyoni hozzájárulással részt kíván venni az Egyesület tevékenységében, valamint az alapszabályban foglalt, rá irányadó rendelkezéseket elfogadja.

A Pártoló tag, a vagyoni hozzájárulást, az Egyesület felé, külön megállapodás alapján teljesíti, melyet az Egyesület Elnöke és a belépő Pártoló tag, írásban kötnek.

V.5. Az Egyesület Tiszteletbeli tagja lehet az a természetes személy, vagy jogi személy, aki vagy ami az Egyesület eredményeinek elérésében, céljainak megvalósításában, és elősegítésében, kapcsolatai fejlesztésében érdemeket szerez, és akit ezért az Egyesület Közgyűlése felkér, és aki a Tiszteletbeli tagságra szóló felkérést, továbbá az Alapszabály reá irányadó rendelkezéseit elfogadja.

V.6. A különleges jogállású tagságot, a Közgyűlés jogosult megvonni abban az esetben, ha a különleges jogállású tag az Egyesület céljával, szellemiségével, értékrendjével, vagy az Alapszabállyal össze nem egyeztethető magatartást tanúsít.

V.7. A jelen Alapszabályban a továbbiakban mindazon rendelkezéseknél, ahol a „tag” kifejezés szerepel, az Egyesület rendes tagjait kell érteni. A Pártoló tagokra, és a Tiszteletbeli tagokra vonatkozó eltérő rendelkezések mindig pontosan tartalmazzák a „Pártoló tag”, vagy „Tiszteletbeli tag” kifejezést.

V.8. Az Egyesület jogi személy tagjai – ideértve a Pártoló és Tiszteletbeli jogi személy tagokat is – jogaikat és kötelezettségeiket a bejegyzett képviselőik útján gyakorolják, illetve teljesítik.

V.9. Egy természetes, vagy egy jogi személy kizárólag egy tagságtípussal lehet tagja az Egyesületnek.

V.10. A polgárőr a Ptv.-ben meghatározott tevékenységének ellátása során közfeladatot ellátó személynek minősül.

V.11. Az Egyesület köteles az Egyesület tagjairól naprakész nyilvántartást vezetni, amelyet az Egyesület székhelyén kell őrizni.

VI. A tagsági jogviszony keletkezése

VI.1. Az Egyesületbe való belépés, illetve kilépés önkéntes.

VI.2. Az Egyesületi tagság az alapításkor, az Egyesület nyilvántartásba vételével keletkezik. Az alapítást követően a Rendes, és a Pártoló, illetve Tiszteletbeli tagság is a Belépési Kérelem (Nyilatkozat) elfogadásával keletkezik. A Belépési Kérelemben (Nyilatkozatban) a tagjelölt nyilatkozik, hogy az Egyesület Alapszabályát elismeri, az Egyesület célját elismeri, az Egyesület célját, szellemiségét, értékrendjét, és kialakult szokásait magára nézve kötelezőnek fogadja el, és nyilatkozik, hogy a tagdíjfizetési kötelezettséget – a Pártoló és a Tiszteletbeli tagot ide nem értve – vállalja.

A polgárőr tagjelöltnek sikeres polgárőr alapismereti vizsgával kell rendelkeznie, továbbá cselekvőképességéről, és büntetlen előéletéről a Belépési Kérelemben (Nyilatkozatban) a 2013. évi V. törvény (Ptk.) rendelkezései szerinti módon, írásban kell nyilatkoznia.

A Belépési Kérelmet (Nyilatkozatot) az Egyesületnek címezve, az Egyesület Elnökségéhez kell benyújtani, amely szerv a Kérelem beérkezésétől számított 30 napon belül, egyszerű szótöbbséggel, nyílt szavazással határoz a tagfelvételről.

A határozatot, annak meghozatalát követő 8 napon belül, írásba foglaltan, indoklással, a jogorvoslati kioktatással ellátva, igazolt módon kell megküldeni, a tagfelvételt kérelmező számára.

A Tagfelvételi Kérelem elutasítása esetén az Egyesületen belül jogorvoslatnak helye nincs, a tagfelvételi kérelmet elutasító határozat, a vonatkozó jogszabályok szerint, a bíróság előtt támadható meg.

VI.3. A Rendes, valamint a Pártoló tagok felvétele az Elnökség hatáskörébe tartozik.

VI.4. A Tiszteletbeli tagok felvétele a Közgyűlés hatáskörébe tartozik. A Tiszteletbeli tagságról a Közgyűlés évente egy alkalommal, az éves rendes Közgyűlésen, egyszerű szótöbbséggel, nyílt szavazás útján dönt. A határozatot, annak meghozatalát követő 8 napon belül, írásba foglaltan, indoklással, a jogorvoslati kioktatással ellátva, igazolt módon, kell megküldeni, az érintett számára. 

A Közgyűlés elutasító döntése ellen az Egyesületen belül jogorvoslatnak helye nincs, a határozat a vonatkozó jogszabályok rendelkezései szerint a bíróság előtt megtámadható.

VI.5. Az Egyesület minden polgárőr, illetve ifjú polgárőr tagja számára a tagsági viszony idejére igazolványt kérelmez az OPSZ-től, és ad át a Ptv. 11.§ (2) bekezdésében foglaltak alapján.

VII. Az Egyesületi tag tagsági jogviszonyának megszűnése

A tagsági jogviszony megszűnik:

VII.1. a tag kilépésével:
A tag tagsági jogviszonyát az Egyesület Elnökéhez címzett, írásbeli nyilatkozatával, bármikor, indoklás nélkül megszüntetheti.

A tagsági jogviszony a nyilatkozatnak az Elnökhöz történő megérkezése napján szűnik meg.

A tagság megszűnésével a tagnak megszűnnek a tagsági viszonyból eredő jogai és a tagsági viszonyból eredő kötelezettségei.

VII.2. A tag kizárásával:
Kizárandó az Egyesület tagjai közül:

a) az a Rendes – Pártoló-, vagy tiszteletbeli tag, aki magatartásával jogszabályt, az Egyesület Alapszabályát, vagy Közgyűlési határozatát, illetve ezek rá vonatkozó rendelkezéseit súlyosan, vagy ismételten megsérti.

b) az a Rendes tag, aki legalább 6 hónapos mulasztás elteltét követően – az Elnökség írásbeli póthatáridőt tűző, és a jogkövetkezményekre történő figyelmeztetést tartalmazó felszólítása ellenére a tagdíjhátralékot elmulasztja megfizetni. Az írásbeli felszólításban fel kell hívni a tagot arra, hogy amennyiben a felszólítás alaptalan, vagy mulasztását ki kívánja menteni, adja elő az ezekkel kapcsolatos bizonyítékokat. A felszólításnak továbbá tájékoztatást kell adni az esetleges fizetési kedvezményekről is.

c) az a Rendes-, Pártoló-, vagy Tiszteletbeli tag, aki tevékenységével, magatartásával az Egyesület céljainak megvalósulását veszélyezteti.

A tagkizárás tárgyában a Közgyűlés, egyszerű szótöbbséggel, nyílt szavazással határoz.

A tagkizárási eljárást bármely tag, vagy testületi szerv kezdeményezheti, előadva a tag kizárására okot adó konkrét magatartást, a tagkizárás okait, indokait. Az eljárás megindításáról az Elnök dönt. A tagkizárási eljárást a Közgyűlés folytatja le.

A kizárási eljárásban a tagot a Közgyűlés ülésére azzal a figyelmeztetéssel kell meghívni, hogy a szabályszerű meghívása ellenére az üléstől történő távolmaradása, az ülés megtartását és a Közgyűlés határozathozatalát nem akadályozza.

Az érintett taggal a kizárás alapjául, vele szemben felhozott okokat közölni kell, lehetőséget kell biztosítani a tag számára, hogy védekezését előterjeszthesse, indokait, álláspontját előadhassa.

A tag a kizárási eljárásban jogi képviselőt is igénybe vehet.

A Közgyűlés tag kizárását kimondó határozatát írásba kell foglalni, és indoklással kell ellátni.

Az indoklásnak tartalmaznia kell a kizárás alapjául szolgáló tényeket és bizonyítékokat, továbbá a jogorvoslati lehetőségről szóló tájékoztatást.

A Közgyűlés a kizárás tárgyában a tagkizárási eljárás megindulásától számított 60 napon belül köteles határozatot hozni, és a meghozott döntést tartalmazó határozatot írásba foglaltan 8 napon belül, igazolható módon az érintett taggal közölni kell.

A Közgyűlés kizárást kimondó határozatával szemben az Egyesületen belül fellebbezésnek nincs helye, azt az Alapszabály XV. pontjában rendelkezései szerint bíróság előtt támadhatja meg a tag.

A tag tagsági jogviszonya kizárás esetén a Közgyűlés tagkizárást kimondó határozatának meghozatalával szűnik meg.

VII.3. A tag halálával, vagy jogutód nélküli megszűnésével.

VII.4. A tagsági viszony megszűnésekor a tagot a tagnyilvántartásból haladéktalanul törölni kell.

VIII. Az Egyesület tagjainak jogai és kötelezettségei

VIII.1. Az Egyesület azonos típusú tagjait azonos jogok illetik meg és azonos kötelezettségek terhelik.

Az Egyesület tagjainak jogai:

VIII.2. Az Egyesület Rendes tagja – jogi személy Rendes tag esetén törvényes képviselője útján – jogosult

a) az Egyesület tevékenységében, és rendezvényein részt venni,

b) az Egyesület szolgáltatásait igénybe venni

c) a Közgyűlésen részt venni, szavazati jogát gyakorolni, a Közgyűlés rendjének megfelelően felszólalni, kérdéseket feltenni, javaslatokat és észrevételeket megfogalmazni,

d) az Egyesület irataiba betekintetni,

e) arra, hogy az Egyesület tisztségviselőjévé, Felügyelő Bizottsági tagjává válasszák, amennyiben vele szemben jogszabályban meghatározott kizáró ok nem áll fenn,

f) a tag a Közgyűlésen szavazati jogát csak személyesen – jogi személy, törvényes képviselője útján – gyakorolhatja

g) bármely tag kérheti a bíróságtól az Egyesület szervei által hozott határozat hatályon kívül helyezését, ha a határozat jogszabálysértő, vagy az Alapszabályba ütközik, a tudomásszerzéstől számított 30 napon belül.

VIII.3. Az Egyesület Pártoló tagja – jogi személy Pártoló tag esetén törvényes képviselője útján – jogosult:

a) az Egyesület rendezvényein részt venni,

b) az Egyesület szolgáltatásait igénybe venni, 

c) a Közgyűlésen tanácskozási joggal részt venni, a Közgyűlés rendjének megfelelően felszólalni, javaslatokat és észrevételeket tenni,

d) az Egyesület irataiba betekintetni.

VIII.4. Az Egyesület Tiszteletbeli tagja, - jogi személy Tiszteletbeli tag esetén törvényes képviselője útján – jogosult

a) az Egyesület rendezvényein részt venni,

b) az Egyesület szolgáltatásait igénybe venni,

c) a Közgyűlésen tanácskozási joggal részt venni, javaslatokat, és észrevételeket tenni.

VIII.5. Az Egyesület pártoló, és Tiszteletbeli tagja, az Egyesület tisztségviselőjévé nem választható.

Az Egyesület tagjainak kötelezettségei:

VIII.6. Az Egyesület Rendes tagja:

a) nem veszélyeztetheti az Egyesület céljának megvalósítását és az Egyesület tevékenységét

b) köteles a Közgyűlés által évente meghatározott mértékű tagdíjat, annak esedékességéig (határidőben) megfizetni,

c) köteles a Közgyűlésen megjelenni, akadályoztatása esetén azt a Közgyűlést összehívó felé az akadályoztatás felmerülésével haladéktalanul bejelenteni,

d) köteles az Egyesület Alapszabályának, a döntéshozó szervek határozatainak előírásait, rendelkezéseit betartani,

e) köteles a lakcímét – jogi személy esetében a nyilvántartási adataiban bekövetkezett változást – az adatok megváltozását követő 8 napon belül az Elnökséghez bejelenteni.

VIII.7. Az Egyesület Pártoló tagja:

a) nem veszélyeztetheti az Egyesület céljának megvalósítását és az Egyesület tevékenységét, 

b) köteles az önként vállalt vagyoni hozzájárulás összegét, annak esedékességéig (határidőben) megfizetni,

c) köteles az Egyesület Alapszabályának, a döntéshozó szervek határozatainak reá vonatkozó előírásait, rendelkezéseit betartani,

d) köteles a lakcímét – jogi személy esetében a nyilvántartási adataiban bekövetkezett változást – az adatok megváltozását követő 8 napon belül az Elnökséghez bejelenteni,

e) köteles az Alapszabály rendelkezéseit betartva az Egyesület érdekeivel összhangban tevékenykedni.

VIII.8. Az Egyesület Tiszteletbeli tagja:

a) nem veszélyeztetheti az Egyesület céljának megvalósítását és az Egyesület tevékenységét,

b) köteles az Egyesület Alapszabályának, a döntéshozó szervek határozatainak reá vonatkozó előírásait, rendelkezéseit betartani,

c) köteles a lakcímét – jogi személy esetében a nyilvántartási adataiban bekövetkezett változást – az adatok megváltozását követő 8 napon belül az Elnökséghez bejelenteni,

d) köteles az Alapszabály rendelkezéseit betartva az Egyesület érdekeivel összhangban tevékenykedni.

IX. Az Egyesület szervei és hatáskörük

IX.1. Az Egyesület szervei:

a) Közgyűlés

b) Elnökség

c) Felügyelő Bizottság

X. A Közgyűlés

X.1. A Közgyűlés az Egyesület legfőbb döntéshozó szerve.
X.2. A Közgyűlés kizárólagos hatáskörébe tartozik:
a) az Alapszabály módosítása
b) a vezető tisztségviselők megválasztása, visszahívása, díjazásuk megállapítása
c) az Egyesület megszűnésének, egyesülésének és szétválásának elhatározása
d) az éves költségvetés elfogadása
e) a tag kizárása
f) az Egyesület céljai és feladatai körébe tartozó tevékenységek meghatározása,
g) az Egyesület gazdálkodási elveinek meghatározása 
h) a tagdíj megállapítása
i) az éves beszámoló – ezen belül az ügyvezető szervnek az Egyesület vagyoni helyzetéről szóló jelentésének – elfogadása
j) az Elnök beszámolójának megtárgyalása, elfogadása
k) vezető tisztségviselő feletti munkáltatói jogok gyakorlása, ha a vezető tisztségviselő az Egyesülettel munkaviszonyban áll
l) olyan szerződés megkötésének jóváhagyása, amelyet az Egyesület saját tagjával, vezető tisztségviselőjével vagy ezek hozzátartozójával köt
m) a jelenlegi és korábbi egyesületi tagok és a vezető tisztségviselők, és a Felügyelő Bizottsági tagok elleni kártérítési igények érvényesítéséről való döntés
n) a Felügyelő Bizottság tagjainak megválasztása, visszahívása, és esetleges díjazásuk megállapítása
o) a végelszámoló kijelölése, és
p) a Tiszteletbeli tag felvételéről való döntés
q) döntés mindazon kérdésben, amelyet jogszabály vagy az Alapszabály a hatáskörébe utal
r) a Közgyűlés, az Egyesület munkájának elősegítése érdekében szakértőket bízhat meg, akik tiszteletdíjának megállapítása a Közgyűlés hatásköre
X.3. A Közgyűlés ülései nyilvánosak, mely nyilvánosság, jogszabályban meghatározottak szerint korlátozható (Ptk. 3:73.§ (2) bekezdés).

X.4. A Közgyűlés évente legalább egy alkalommal ülésezik. Éves rendes ülését legkésőbb minden év május 31. napjáig tartja meg.

A Közgyűlést az Elnökség – az Egyesület Elnöke útján – legalább 15 nappal az ülés időpontja előtt kiküldött meghívóval, az Egyesület székhelyére hívja össze. A meghívót írásban, igazolható módon, postai úton, vagy ha a tag elektronikus elérhetőségét (e-mail címet) megadja, akkor a tag e-mail címére kell megküldeni.

A meghívót az Egyesület székhelyén lévő hirdetőtáblán is ki kell függeszteni, továbbá az Egyesület honlapján is közzé kell tenni.

X.5. A Közgyűlési meghívó tartalmazza:

a) az Egyesület nevét,

b) székhelyét,

c) a Közgyűlés helyét,

d) idejét és

e) a javasolt napirendi pontokat.

A napirendi pontokat a meghívóban legalább olyan részletezettséggel kell rögzíteni, hogy a szavazásra jogosult tagok álláspontjukat kialakíthassák.

A meghívónak tartalmaznia kell továbbá a Közgyűlés határozatképtelensége esetére a megismételt Közgyűlés helyszínét és időpontját, és az arra történő figyelmeztetést, hogy a megismételt Közgyűlés az eredeti napirendi pontok tekintetében a megjelentek számára tekintet nélkül határozatképes lesz. A megismételt Közgyűlést 8 napon belüli időpontra kell összehívni.

X.6. A közgyűlési meghívó kézbesítésétől, vagy közzétételétől számított 5 napon belül a tagok és az Egyesület szervei az Elnökségtől írásban, a napirend kiegészítését kérhetik, annak oka és célja megjelölése mellett. A napirend kiegészítésének tárgyában az Elnökség soron kívül, 2 napon belül dönt. Az Elnökség a napirend kiegészítését elutasíthatja vagy a kérelemnek helyt adhat.

Ha az Elnökség a napirend kiegészítése iránti kérelemről nem dönt, vagy azt elutasítja, úgy a Közgyűlés a napirend elfogadásáról szóló határozat meghozatalát megelőzően külön dönt a napirend kiegészítésének tárgyában. Ehhez azonban az szükséges, hogy valamennyi szavazásra jogosult jelen legyen, és a napirenden nem szereplő kérdés megtárgyalásához egyhangúlag hozzájáruljon.

X.7. Az Elnökség köteles a Közgyűlést haladéktalanul összehívni (rendkívüli Közgyűlés) a szükséges intézkedések megtétele céljából, ha:

a) az Egyesület vagyona az esedékes tartozásokat nem fedezi,

b) az Egyesület előre láthatólag nem lesz képes a tartozásokat esedékességkor teljesíteni,

c) az Egyesület céljainak elérése veszélybe került.

Ezekben az esetekben az összehívott Közgyűlésen a tagok kötelesek az összehívásra okot adó körülmény megszüntetése érdekében intézkedést tenni, vagy az Egyesület megszüntetéséről dönteni.

X.8. Az Elnökség köteles összehívni továbbá a Közgyűlést akkor is 30 napon belül, ha 

a) a tagok egyharmada az ok és a cél megjelölésével kéri,

b) a törvényességi ellenőrzést ellátó ügyész indítványozza,

c) a törvényességi felügyeletet ellátó bíróság kezdeményezi,

d) vagy az egyesületi tisztségviselők bármelyike azt szükségesnek tartja.

X.9. A határidő eredménytelen eltelte esetén a Közgyűlés összehívására a Felügyelő Bizottság is jogosult.

X.10. A Közgyűlés határozatképes, ha azon a leadható szavazatok több mint felét (50%+1 fő) képviselő szavazásra jogosult részt vesz. A határozathozatal – az Alapszabályban foglalt kivételekkel – egyszerű szótöbbséggel, nyílt szavazással történik.

X.11. A Közgyűlés megnyitását követően elsődlegesen meg kell állapítani a Közgyűlés határozatképességét, vagyis az aktuális taglétszámhoz képest a megjelent, és szavazásra jogosult tagok számát. A Közgyűlés szótöbbséggel, nyílt szavazással megválasztja a közgyűlési levezető elnök személyét, továbbá a jegyzőkönyv-vezetőt, és a két jegyzőkönyv-hitelesítőt, valamint a legalább 2 fő szavazatszámlálót.

X.12. A Közgyűlésről jegyzőkönyvet kell felvenni, amelyet a jegyzőkönyv-vezető és a két jegyzőkönyv-hitelesítő ír alá. A jegyzőkönyv tartalmazza a határozatok sorszámát, a döntésének tartalmát, időpontját, és hatályát, illetve a döntést támogatók és ellenzők számarányát (ha lehetséges, személyét).

X.13. A tagok határozatukat a határozatképesség megállapításánál figyelembe vett szavazatok többségével hozzák meg. A határozatképességet minden határozat meghozatalát megelőzően vizsgálni kell.

X.14. A határozat meghozatalakor nem szavazhat az,

a) akit a határozat kötelezettség, vagy felelősség alól mentesít, vagy a jogi személy terhére másfajta előnyben részesít,

b) akivel határozat szerinti szerződést kell kötni

c) aki ellen a határozat alapján pert kell indítani,

d) akinek olyan hozzátartozója érdekelt a döntésben, aki az Egyesületnek nem tagja, 

e) aki a döntésben érdekelt más szervezettel többségi befolyáson alapuló kapcsolatban áll

f) aki egyébként személyesen érdekelt a döntésben.

X.15. A Közgyűlés határozatát – az Alapszabály vagy törvény eltérő rendelkezése hiányában – egyszerű szótöbbséggel hozza.

Kivéve:

a) Az Egyesület Alapszabályának módosításához a jelen lévő tagok háromnegyedes szótöbbséggel hozott határozata szükséges.

b) Az Egyesület céljának módosításához és az Egyesület megszűnéséről szóló közgyűlési döntéshez a szavazati joggal rendelkező tagok háromnegyedes szótöbbséggel hozott határozata szükséges.

c) A jelenlévő tagok kétharmados szótöbbséggel hozott határozata szükséges:

· a Szervezeti és Működési Szabályzat megállapításához, módosításához,

· az éves gazdálkodási terv, és költségvetés megállapításához, és elfogadásához, valamint

· az éves beszámoló elfogadásához,

· a vezető tisztségviselő visszahívásához, és

· a Felügyelő Bizottság tagjainak visszahívásához.

X.16. A Közgyűlés az Alapító ülés kivételével személyi döntések tekintetében határozatait titkos szavazással hozza. A személyi kérdésekben történő döntéshez a Közgyűlés Jelölő Bizottságot állíthat fel.

X.17. A Közgyűlés egyszerű szótöbbséggel hozott határozatával titkos szavazást rendelhet el.

X.18. A Közgyűlési határozatokat a levezető elnök a Közgyűlésen szóban kihirdeti, és az érintett taggal, vagy tagokkal a határozat meghozatalát követő 8 napon belül írásban, igazolható módon is közli, és ezzel egyidejűleg az Egyesület honlapján is közzé teszi.

Ha az érintettek nagy száma miatt az írásbeli közlés nem lehetséges, úgy azt, a Gyenesdiási Híradó útján, a határozatot nyilvánosságra kell hozni.

X.19. A jegyzőkönyvbe foglalt határozatokat, a határozat sorszámának, a döntés pontos tartalmának, időpontjának és hatályának, illetve a döntést támogatók, és ellenzők számarányának (ha lehetséges, személyének) feltüntetésével, a Határozatok könyvébe be kell vezetni. A Határozatok könyvét az Elnök vezeti.

XI. Elnökség

XI.1. Az Elnökség az Egyesület 3 főből álló ügyvezető szerve, amely dönt mindazon kérdésekben, amelyet jogszabály, vagy az Alapszabály nem utal a Közgyűlés kizárólagos hatáskörébe.

XI.2. Az Elnökség tagjai:

a) Elnök

b) Elnök helyettes
c) Alelnök
XI.3. Az Elnökség tagjait a Közgyűlés választja 5 év határozott időtartamra. Az Elnökségi tagsági viszony a tisztség elfogadásával jön létre.

Az Elnökség tagjai az Egyesület vezető tisztségviselői.

A vezető tisztségviselőket az Egyesület Rendes tagjai közül kell választani. A vezető tisztségviselők tevékenységüket munkaviszonyban, munkaszerződés keretei között, avagy munkaviszonyon kívül is elláthatják. Utóbbi esetben a Közgyűlés számukra tiszteletdíjat állapíthat meg, és feladatuk ellátásával összefüggésben felmerült, indokolt költségeik megtérítését is kérhetik.

XI.4. Vezető tisztségviselő az a nagykorú személy lehet, akinek cselekvőképességét a tevékenysége ellátásához szükséges körben nem korlátozták.

Ha a vezető tisztségviselő jogi személy, a jogi személy köteles kijelölni azt a természetes személyt, aki a vezető tisztségviselői feladatokat ellátja. A vezető tisztségviselőkre vonatkozó szabályokat a kijelölt személyre is alkalmazni kell.

A vezető tisztségviselő ügyvezetői feladatait személyesen köteles ellátni.

Nem lehet vezető tisztségviselő az, akit bűncselekmény elkövetése miatt jogerős szabadságvesztésre ítéltek, amíg a büntetett előélethez fűződő hátrányos következmények alól nem mentesül.

Nem lehet vezető tisztségviselő az, akit e foglalkozástól jogerősen eltiltottak, akit valamely foglalkozástól jogerős bírói ítélettel eltiltottak, az eltiltás hatálya alatt, az ítéletben megjelölt tevékenységet folytató jogi személy vezető tisztségviselője nem lehet.

Az eltiltást kimondó határozatban megszabott időtartamig nem lehet vezető tisztségviselő az, akit eltiltottak a vezető tisztségviselői tevékenységtől.

XI.5. A jelen Alapszabály időpontjában az Egyesület vezető tisztségviselői:

Az Egyesület Elnöke:

NÉV


SZABÓ  SÁNDOR
születési helye, ideje: 
Kehida,1948-10-30
anyja neve: 

Győrváry Irén
lakóhelye: 

8315 Gyenesdiás Csokonai utca 12.
Elnök helyettese

NÉV 


FLISZÁR  JENŐ
születési helye, ideje: 
Keszthely, 1961-06-11
anyja neve: 

Csák Erzsébet
lakóhelye: 

8315 Gyenesdiás  Lőtéri út 35.
Alelnöke

NÉV


GÓTH  IMRE
születési helye, ideje: 
Keszthely, 1967-11-21
anyja neve: 

Bagoly Mária
lakóhelye: 

8315 Gyenesdiás Lőtéri út 15.
XI.6. Vezető tisztségviselők:

Az Egyesület Elnöke

XI.6.1. Az Elnök, az Egyesület vezető tisztségviselője, akit a Közgyűlés 5 évi időtartamra választ.

XI.6.2. Az Egyesület törvényes képviseletét az Egyesület Elnöke látja el. (Ptk.3:29.§ (1) bekezdés).

XI.6.3. Az Elnök képviseleti jogát önállóan gyakorolja (Ptk. 3:29.§ (2) bekezdés).

XI.6.4. Az Elnök köteles az Egyesület jogszabályban előírt adatait (és a nyilvántartott adatokban bekövetkezett változást) az Egyesületet nyilvántartó Törvényszéknek bejelenteni (Ptk. 3:29.§ (3) bekezdés).

XI.6.5. Az Elnök hatásköre:

a) az Egyesület működésének operatív irányítása

b) az Egyesületi tevékenység, és az Egyesület munkájának szervezése és irányítása

c) a Közgyűlés és az Elnökségi ülések összehívása és levezetése,

d) a Közgyűlésről felvett jegyzőkönyv hitelesítésére felkérés 

e) konferenciák és más rendezvények szervezése

f) az Egyesület nevében és képviseletében – az Egyesület Elnöksége által jóváhagyott – szerződések megkötése, harmadik személyekkel

g) az Egyesületi kiadások bizonylatainak rendszeres ellenőrzése,

h) a befolyt tagdíjbefizetések kezelésének ellenőrzése

i) a Közgyűlés és az Elnökség határozatait tartalmazó nyilvántartás vezetése (a közgyűlési határozat bejegyzésének tényét (időpontját) a jegyzőkönyv egyik hitelesítője köteles hitelesíteni).

j) ellenőrzi és nyilvántartja az Egyesület tevékenysége során, az azzal összefüggésben keletkezett dokumentumokat 

k) az Egyesület pénzügyeinek intézéséhez megbízólevelet ad ki

l) figyelemmel kíséri és ellenőrzi az Egyesülethez befolyt valamennyi bevétel szabályszerű kezelését és felhasználását

m) az Egyesület alkalmazottai feletti munkáltatói jogok gyakorlására az Elnök jogosult

n) az Egyesület tagjait rögzítő tagnyilvántartás vezetése.

Az Egyesület Elnök helyettese:
XI.6.6. A Közgyűlés által, 5 év időtartamra választott vezető tisztségviselő.

XI.6.7. Az Elnököt, akadályoztatása esetén, teljes hatáskörben az Egyesület alelnöke helyettesíti. Az Elnök akadályoztatása esetén az Egyesület képviseletének jogát önállóan gyakorolhatja. Az Elnök tartós három hónapot meghaladó akadályoztatása esetén, a teljes hatáskörű helyettesítéshez az Egyesület Közgyűlésének hozzájárulása szükséges.

XI.6.8. Az  elnök helyettes feladatai:

a) az Elnök akadályoztatása esetén a Közgyűlés összehívása és levezetése,

b) az Elnök tartós akadályoztatása esetén az Elnökségi ülés összehívása és levezetése

c) a tagok tájékoztatása az Egyesület munkájáról,

d) a vezető szerv üléseinek előkészítése, és működésük biztosítása

e) gondoskodás a határozatok végrehajtásáról 

f) az Egyesület működésével kapcsolatos iratok megőrzéséről, és azok folyamatos kezeléséről való folyamatos gondoskodás.

XI.6.9. Az elnökhelyettes munkáját az Elnök közvetlen irányítása alatt végzi, fő feladata az Elnök munkájának segítése.

Az egyesület Alelnöke:
XI.6.10. A Közgyűlés által 5 évi időtartamra választott vezető tisztségviselő.

XI.6.11. Az Elnök, és az  elnökhelyettes együttes akadályoztatása esetén az Egyesület, képviseleti jogát önállóan gyakorolja.

XI.6.12. Közvetlen feladatkörébe tartozik:

a) az Egyesület pénzállományának kezelése

b) az Egyesület működése (gazdálkodása) körében keletkezett számlák, számviteli bizonylatok nyilvántartása és kezelése

c) a pénztárkönyv kezelése

d) folyamatosan figyelemmel kíséri az Egyesületi kifizetések szabályszerűségét, ügyel a bizonylati fegyelem megtartására, a gazdálkodás szabályszerűségére.

e) a tagdíjak befizetésével kapcsolatos esetleges késedelem, mulasztás Elnök felé történő jelzése

f) a Felügyelő Bizottság munkájának szakirányú segítése (adatszolgáltatás, tájékoztatásnyújtás) 

g) a gazdálkodással kapcsolatos bármilyen visszaélés gyanúja esetén az Elnök haladéktalan értesítése

XI.7. Megszűnik a vezető tisztségviselői (Elnök, Elnökhelyettes és Alelnök) megbízatása:

a) a megbízás időtartamának lejártával

b) visszahívással:

A Közgyűlés a vezető tisztségviselőt bármikor, indokolás nélkül visszahívhatja. A vezető tisztségviselő visszahívásához a Közgyűlési jelenlévők kétharmados többségével hozott határozata szükséges.

c) lemondással:

A vezető tisztségviselő megbízatásáról az Egyesülethez címzett, az Egyesület másik vezető tisztségviselőjéhez intézett nyilatkozattal bármikor, indokolás nélkül lemondhat. A lemondás az új vezető tisztségviselő kijelölésével, vagy megválasztásával, ennek hiányában, legkésőbb a bejelentéstől számított 60. napon válik hatályossá.

d) a vezető tisztségviselő halálával, vagy jogutód nélküli megszűnésével

e) a vezető tisztségviselő cselekvőképességének, a tevékenysége ellátásához szükséges körben történő korlátozásával

f) a vezető tisztségviselővel szembeni összeférhetetlenségi, vagy kizáró ok bekövetkeztével (Ld. XI.4. pont)

XI.8. Az Elnökség hatáskörébe tartozik:

a) az Egyesület napi ügyeinek vitele, a hatáskörbe tartozó ügyekben a döntések meghozatala,

b) a beszámolók előkészítése, és annak a Közgyűlés elé terjesztése,

c) az éves költségvetés elkészítése és annak a Közgyűlés elé terjesztése,

d) az Egyesületi vagyon kezelése, a vagyon felhasználására és befektetésére vonatkozó, a Közgyűlés hatáskörébe nem tartozó döntések meghozatala és végrehajtása,

e) a Közgyűlés összehívása - az Elnök útján -, a tagság és az Egyesület szerveinek értesítése, a napirendi pontok meghatározása

f) részvétel a Közgyűlésen és válaszadás az Egyesülettel kapcsolatos kérdésekre

g) az Egyesület tevékenységéről, vagyonáról, és gazdálkodási adatairól a Közgyűlésnek beszámolni

h) a tagság nyilvántartása

i) az Egyesület határozatainak, szervezeti okiratainak és egyéb könyveinek vezetése,

j) az Egyesület működésével kapcsolatos iratok őrzése

k) az Egyesületet érintő megszűnési ok fennállásának mindenkori vizsgálata és annak bekövetkezte esetén az e törvényben előírt intézkedések megtétele,

l) a Rendes és a Pártoló tag felvételéről való döntés

m) a költségvetési javaslat, és az éves beszámoló elkészítése és Közgyűlés elé terjesztése

n) döntés mindazon kérdésben, amelyet jogszabály vagy Alapszabály a hatáskörébe utal.

XI.9. Az Elnökség, döntéseit Ülés tartása útján hozza. Az Elnökség Üléseit szükség szerint, de negyedévente legalább egy alkalommal tartja.

Az Elnökségi ülést az Elnök hívja össze, legalább 8 nappal az ülés időpontja előtt kikötött írásbeli meghívóval, igazolható módon. Az Elnökségi ülés időpontját az Előzetes értesítési időközben (8 nap) az Egyesület honlapján, és az Egyesület hirdetőtábláján közzé kell tenni.

Az Elnökség Ülése nyilvános. Az Elnökség ülésére az Elnökség döntésében érdekelt egyéb személyt, vagy szervet írásban is meg kell hívni. A Felügyelő Bizottság Elnöke az Elnökség ülésére meg kell hívni, azon tanácskozási joggal vehet részt.

Az Elnökségi ülésre szóló meghívó tartalmazza az Egyesület nevét, székhelyét, az Elnökségi ülés helyét, idejét és a javasolt napirendi pontokat, olyan részletességgel, hogy az Elnökségei tagok álláspontjukat kialakíthassák.

XI.10. A Elnökség, ügyrendjét maga határozza meg.

XI.11. Az Elnökségi ülés – a tartós akadályoztatást ide nem értve – kizárólag akkor határozatképes, ha azon mindhárom elnökségi tag jelen van.

XI.12. Az Elnökség, határozatát az Alapszabály, vagy törvény eltérő rendelkezése hiányában egyszerű szótöbbséggel, nyílt szavazással hozza.

Szavazategyenlőség esetén a határozat elfogadottnak nem tekinthető, annak újratárgyalása szükséges.

XI.13. A határozat meghozatalakor nem szavazhat az, 

a) akit a határozat kötelezettség vagy felelősség alól mentesít, vagy a jogi személy terhére másfajta előnyben részesít

b) akivel a határozat szerint szerződést kell kötni,

c) aki ellen a határozat alapján pert kell indítani

d) akinek olyan hozzátartozója érdekelt a döntésben, aki az Egyesületnek nem tagja

e) aki a döntésben érdekelt más szervezettel többségi befolyáson alapuló kapcsolatban áll, vagy

f) aki egyébként személyesen érdekelt a döntésben.

XI.14. Az Elnökség üléseiről jegyzőkönyvet kell felvenni, amelyet az Elnökségi tagok írnak alá. A jegyzőkönyv tartalmazza a határozatok sorszámát, a döntések tartalmát, időpontját és hatályát, illetve a döntést támogatók és ellenzők számarányát (ha lehetséges, személyét). A határozatokat az Elnök köteles a Határozatok Könyvébe bevezetni.

XI.15. A Elnökség határozatait az elnökségi ülésen szóban kihirdeti és az érintett taggal, tagokkal a határozat meghozatalát követő 8 napon belül írásban, igazolható módon is közli. A határozatokat ezzel egyidejűleg az Egyesület honlapján is közzé teszi. A határozatokat az ülésről vezetett jegyzőkönyvben, illetve a határozatokról vezetett nyilvántartásban is rögzíteni kell. A jegyzőkönyvet a jelenlévők mindegyike köteles aláírni.

XI.16. Az Elnökség döntéseiről, megtett intézkedéseiről a soron következő közgyűlésen köteles beszámolni.

XI.17. Az Elnökség jogosult az Egyesület nevében jogok szerzésére és kötelezettségek vállalására azzal, hogy köteles erről a Közgyűlés, illetve a tagok felé beszámolni és őket tájékoztatni.

Az Elnökség a Közgyűlések közötti időszakban szervezi, irányítja az Egyesület munkáját, hozott döntéseiről, megtett intézkedéseiről a Közgyűlést rendszeresen tájékoztatja. Jelentősebb kérdésekben az Elnökség a Közgyűléshez fordul állásfoglalásért.

XI.18. Az Elnökség tagjai, mint az Egyesület vezető tisztségviselői az ügyvezetői tevékenység során, az Egyesületnek okozott károkért, a szerződésszegéssel okozott károkért való felelősség szabályai szerint felelnek az Egyesülettel szemben.

XI.19. Az Elnökség egyes feladatok ellátására állandó, vagy ideiglenes jellegű munkabizottságokat hozhat lére.

XI.20. Az Elnökség az Egyesület pénzügyi-gazdálkodási feladatainak szakszerű ellátásához, a Közgyűlés jóváhagyásával jogosult megfelelő (pl. számviteli/könyvelői) szakképzettséggel rendelkező egyesületi tagot, vagy kívülálló személyt megbízni. A megbízott személy részére a Közgyűlés által jóváhagyott díjazás állapítható meg. Az így megbízott személy tevékenységéért, az Elnökség tartozik felelősséggel a Közgyűlésnek.

XII. Felügyelő Bizottság

XII.1. A Közgyűlés 3 tagból álló Felügyelő Bizottságot hoz létre, az Egyesület működésének és gazdálkodásának ellenőrzése érdekében, azzal a feladattal, hogy az ügyvezetést az Egyesület érdekeinek megóvása érdekében ellenőrizze, és az egyesületi szervek, valamint a jogszabályok, az Alapszabály, és az egyesületi határozatok végrehajtását és betartását ellenőrizze.

XII.2. A Felügyelő Bizottság a Közgyűlés állandó munkabizottsága.

XII.3. A Felügyelő Bizottság tagjait – Elnökét és két tagját – a Közgyűlés választja 5 év határozott időtartamra. A Felügyelő Bizottsági tagsági jogviszony a tisztség elfogadásával jön létre. A Felügyelő Bizottság tagjaivá, kizárólag az Egyesület rendes tagjai választhatók.

XII.4. Felügyelő Bizottsági tag, az a nagykorú személy lehet, akinek cselekvőképességét a tevékenysége ellátásához szükséges körben nem korlátozták.

Nem lehet Felügyelő Bizottsági tag, akit bűncselekmény elkövetése miatt jogerősen szabadságvesztés büntetésre ítéltek, amíg a büntetett előélethez fűződő hátrányos következmények alól nem mentesült. Nem lehet a Felügyelő Bizottság tagja, akivel szemben a vezető tisztségviselőkre vonatkozó kizáró ok áll fenn, továbbá aki, vagy akinek a hozzátartozója az Egyesület vezető tisztségviselője.

XII.5. A Felügyelő Bizottság tagjai a Felügyelő Bizottság munkájában személyesen kötelesek részt venni. A Felügyelő Bizottság tagjai az Egyesület ügyvezetésétől függetlenek, tevékenységük során nem utasíthatók.

XII.6. A Felügyelő Bizottság tagjai a jelen Alapszabály-módosítás időpontjában:

A Felügyelő Bizottság elnöke:

NÉV 


KRASZNAI  ISTVÁN
születési helye, ideje: 
Keszthely,1966-03-14
anyja neve: 

Papp Anna Karolina
lakóhelye: 

8315 Gyenesdiás Széchenyi utca 13.
A Felügyelő Bizottság tagja:

NÉV 


CZIBOR  ZOLTÁNNÉ
születési helye, ideje: 
Keszthely,1974-04-13
anyja neve: 

Tóth Piroska
lakóhelye: 

8315 Gyenesdiás Nefelejcs utca 14.
A Felügyelő Bizottság tagja:

NÉV 


KOMÁROMY  BÉLA
születési helye, ideje: 
Alsónemesapáti,1945-07-03
anyja neve: 

Kustán Anna
lakóhelye: 

8315 Gyenesdiás Berzsenyi Dániel utca 1.
XII.7. Megszűnik a Felügyelő Bizottsági tagsági jogviszony:

a) a megbízás időtartamának lejártával

b) visszahívással:

A Közgyűlés a Felügyelő Bizottsági tagot indokolt esetben, bármikor visszahívhatja.

c) lemondással:

A Felügyelő Bizottsági tag megbízatásáról az Egyesülethez címzett, az Elnökhöz, vagy az Alelnökhöz intézett nyilatkozattal bármikor, indokolás nélkül lemondhat. A lemondás az új Felügyelő Bizottsági tag kijelölésével, vagy megválasztásával, ennek hiányában, legkésőbb a bejelentéstől számított 60. napon válik hatályossá.

d) a Felügyelő Bizottsági tag halálával, vagy jogutód nélküli megszűnésével

e) a Felügyelő Bizottsági tag cselekvőképességének, a tevékenysége ellátásához szükséges körben történő korlátozásával

f) a Felügyelő Bizottsági taggal szembeni összeférhetetlenségi, vagy kizáró ok bekövetkeztével (XII.3. pont)

XII.8. A Felügyelő Bizottság feladatai:

a) ellenőrzi az Egyesület teljes működését és gazdálkodását, mind jog-, mind célszerűségi szempontból, az ügyvezetést pedig különösen az Egyesület érdekeinek megóvása céljából

b) ellenőrzi a jogszabályok, az Alapszabály, és az egyesületi határozatok végrehajtását, betartását

c) a Felügyelő Bizottság köteles az Egyesület döntéshozó szerve elé kerülő előterjesztéseket megvizsgálni, és az ezekkel kapcsolatos álláspontját a döntéshozó szerv ülésein megismertetni

d) a döntéshozó szervet, vagy az ügyvezető szervet tájékoztatni, és annak összehívását kezdeményezni, ha arról szerez tudomást, hogy a szervezet működése során olyan jogszabálysértés, vagy a szervezet érdekeit egyébként súlyosan sértő esemény (mulasztás) történt, amelynek megszüntetése, vagy következményeinek elhárítása, illetve enyhítése az intézkedésre jogosult vezető szerv döntését teszi szükségessé, továbbá, ha a vezető tisztségviselők felelősségét megalapozó tény merült fel.

e) a Közgyűlés, illetve az Elnökség összehívása, ha a Felügyelő Bizottság indítványára 30 napon belül nem kerül összehívásra a Közgyűlés, vagy az Elnökségi ülés

f) az ügyész értesítése, ha a törvényes működés helyreállítása érdekében az arra jogosult szerv a szükséges intézkedést felhívás ellenére nem teszi meg.

XII.9. A Felügyelő Bizottság tagjai feladataik ellátása körében jogosultak az Egyesület működésével és gazdálkodásával összhangban tájékoztatást, illetve felvilágosítást kérni az Egyesület Elnökségétől, Vezető tisztségviselőitől, illetve munkavállalóitól, az Egyesület fizetési számláját, pénztárát, szerződéseit jogosultak megvizsgálni, és az Egyesület könyveibe és bármely irataiba betekintetni.

XII.10. A Felügyelő Bizottság ellenőrzésének tapasztalatairól jegyzőkönyvet készít, amelyről tájékoztatja az Elnökséget, és évente beszámol a Közgyűlésnek.

XII.11. Felügyelő Bizottság Elnöke, akadályoztatása esetén a Felügyelő Bizottság Elnöke által kijelölt Felügyelő Bizottsági tag jogosult az Elnökség ülésein megjelenni, azon tanácskozási joggal részt venni.

XII.12. A Felügyelő Bizottság szükség szerint, de negyedévente legalább egy alkalommal ülésezik.

A Felügyelő Bizottság ülését a Felügyelő Bizottság Elnöke az ülés időpontját emelőzően legalább nyolc nappal korábban hívja össze.

A Felügyelő Bizottság ülései nyilvánosak. Zárt ülés elrendeléséről – amennyiben azt az Egyesület érdeke indokolja – a Felügyelő Bizottság Elnöke dönt.

XII.13. A Felügyelő Bizottság határozatképes, ha tagjai közül legalább két fő jelen van. A felügyelőbizottság 3 fő esetén egyszerű szótöbbséggel, 2 fő esetén egyhangúan hozza határozatát. Szavazategyenlőség esetén a határozat meghozottnak nem tekintendő, azt újra kell tárgyalni.

XII.14. A határozat meghozatalakor nem szavazhat az, 

a) akit a határozat kötelezettség vagy felelősség alól mentesít, vagy a jogi személy terhére másfajta előnyben részesít, 

b) akinek olyan hozzátartozója érdekelt a döntésben, aki az Egyesületnek nem tagja, 

c) aki a döntésben érdekelt más szervezettel többségi befolyáson alapuló kapcsolatban áll, vagy 

d) aki személyesen érdekelt a döntésben.

XII.15. A Felügyelő Bizottság határozatait az ülésen szóban kihirdeti, és az érintett egyesületi szervvel a határozat meghozatalát követő 8 napon belül írásban, igazolható módon is közli, a határozatoknak az Egyesület holnapján történő közzétételével egyidejűleg.

XII.16. A Felügyelő Bizottsági ülésről jegyzőkönyvet kell felvenni, amelyet a jelen lévő Felügyelő Bizottsági tagok írnak alá.

A jegyzőkönyv tartalmazza a határozatok sorszámát, a döntések tartalmát, időpontját és hatályát, illetve a határozatot támogatók és ellenzők számarányát.

XII.17. A Felügyelő Bizottsági tagok az ellenőrzési kötelezettségük elmulasztásával, vagy nem megfelelő teljesítésével a jogi személynek (Egyesületnek) okozott kárért, a szerződésszegéssel okozott kárért való felelősséggel felelnek az Egyesülettel szemben.

XIII. Az Egyesület képviselete

XIII.1. Az Egyesületet harmadik személy irányában, a bíróság, és más hatóságok előtt a vezető tisztségviselők – azaz az Elnökségi tagok: Elnök, Elnökhelyettes, Alelnök – önállóan jogosultak képviselni.

XIII.2. A képviseletre jogosultak az Egyesületet önállóan akként jegyzik, hogy az Egyesület kézzel, vagy géppel előírt, előnyomott, vagy előnyomtatott neve alá, vagy fölé a hiteles aláírási címpéldányuk szerint, az Elnök, az Elnök helyettes és az Alelnök, a teljes nevét önállóan írja alá.

XIV. Kötelezettségvállalás és utalványozás az Egyesület nevében

XIV.1. Az Egyesület nevében, az Egyesület terhére, kötelezettségvállalást jelentő bármilyen alakiságú, és tartalmú szerződést, illetőleg jognyilatkozatot elsődlegesen az elnök jogosult egy személyben, önállóan aláírni. Az Elnök tartós (három hónapot meghaladó) akadályoztatása esetén a Közgyűlés hozzájárulásával az Elnökhelyettes és az Alelnök, jogosultak a kötelezettségvállalást jelentő szerződések, illetve jognyilatkozatok önálló aláírására.

XIV.2. Az Egyesület bankszámlája feletti rendelkezési jogot bármelyik két elnökségi tag együttesen jogosult gyakorolni. Egyéb banki ügyek intézésére bármelyik Elnökségi tag önállóan is jogosult.

XV. Az Egyesület határozatainak bírósági felülvizsgálata

XV.1. Az Egyesület tagja, vezető tisztségviselője, és a Felügyelő bizottság bármely tagja kérheti a bíróságtól az Egyesület szervei által hozott határozat hatályon kívül helyezését, ha a határozat jogszabálysértő, vagy az Alapszabályba ütközik.

XV.2. A határozat hatályon kívül helyezése iránt attól az időponttól számított 30 napon belül lehet keresetet indítani az Egyesület ellen, amikor a jogosult a határozatról tudomást szerzett, vagy a határozatról tudomást szerezhetett volna. A határozat meghozatalától számított 1 éves jogvesztő határidő elteltével per nem indítható.

Nem jogosult perindításra az, aki a határozat meghozatalához szavazatával hozzájárult, kivéve, ha tévedés, megtévesztés, vagy jogellenes fenyegetés miatt szavazott a határozat mellett.

XV.3. A határozat hatályon kívül helyezése iránti per megindításának a határozat végrehajtására halasztó hatálya nincs. A bíróság indokolt esetben kérelemre a határozat végrehajtását felfüggesztheti.

XVI. Az Egyesület vagyona, gazdálkodása

XVI.1. Az Egyesület vagyoni eszközei:

Az Egyesület bevételei:

a) tagdíjak

b) az Egyesület rendezvényeinek bevételei

XVI.2. Az Egyesület rendes tagja, tagsági jogviszonya fennállta alatt évente tagdíjat köteles fizetni.

A tagdíj mértékét minden évben a Közgyűlés határozza meg.

A tagdíjat havi fizetés esetén minden hónap 10. napjáig, éves befizetés esetén egy összegben, előre, a tárgyév március hó 31. napjáig kell megfizetni készpénzben, vagy közvetlenül az Egyesület bankszámlájára történő átutalással.

Év közbeni, újonnan belépő tag a tagfelvétel hónapjától, az év hátralévő részére időarányosan számított mértékű tagdíjat köteles fizetni a felvételtől számított 30 napon belül azzal, hogy a belépés hónapja egész hónapnak számít.

Ha a tag, a tagdíj befizetésével késedelembe esik, az Elnökségnek kötelessége a fizetési határidő lejártát követően a tagot a tagdíj megfizetésére írásban felszólítani, a jogkövetkezményekről történő tájékoztatás mellett, az Alapszabály VII.2.b) pontjában foglaltak szerint.

XVI.3. Az Egyesület Pártoló tagjai vagyoni hozzájárulást fizetnek. A vagyoni hozzájárulást, a Pártoló tagság létesítésekor, és évente, legkésőbb minden év március 31. napjáig kell egy összegben az Egyesület Házipénztárába, vagy az Egyesület bankszámlájára történő átutalással megfizetni.

XVI.4. Az Egyesület pénzeszközeinek célszerű felhasználására éves költségvetést készít, és az alapján gazdálkodik. A következő évre szóló költségvetést, csakúgy mint az előző év gazdálkodásáról szóló beszámolót, a Közgyűlés fogadja el és hagyja jóvá. Tartozásaiért az Egyesület saját vagyonával felel. Az Egyesület tartozásaiért a tagok saját vagyonukkal nem felelnek.

XVI.5. Az Egyesület vagyonát, eredményét kizárólag céljának megfelelően használhatja, vagyonát és eredményét nem oszthatja fel tagjai között, és a tagok részére nyereséget nem juttathat.

XVI.6. Az Egyesület az államháztartás alrendszereitől – a normatív támogatás kivételével – csak írásbeli szerződés útján részesülhet. A szerződésben meg kell határozni a támogatással való elszámolás feltételeit és módját.

XVI.7. Az Egyesület gazdasági-vállalkozási tevékenységet, kizárólag másodlagos jelleggel, az alapcél szerinti tevékenységét elősegítendő végezhet.

Az Egyesület befektetési tevékenységet nem végez. Az Egyesület váltót, illetve más hitelviszonyt megtestesítő értékpapírt nem bocsáthat ki, a tevékenységének fejlesztéséhez az alaptevékenységeit veszélyeztető hitelt nem vehet fel. Az államtól, illetve az államháztartás alrendszereitől kapott támogatást hitel fedezetéül, illetve hitel törlesztésére nem használhatja fel, a kapott támogatás felhasználásával elszámolásra köteles.

XVI.8. Az Egyesület tagjainak feladataik ellátása során felmerülő jogos, igazolható költségeit az Egyesület – az irányadó hatályos jogszabályok szerint – térítheti.

A költségek megtérítéséről az Elnökség határoz.

Az Elnökség tagjait érintő költségek térítéséről a Felügyelő Bizottság dönt, és hagyja jóvá.

XVI.9. Az Egyesület nevében, vagy javára történő adománygyűjtés csak az Egyesület Elnöke, annak akadályoztatása esetén az Alelnök, vagy az Elnökség további tagjának meghatalmazása alapján végezhető a jogszabályban rögzített feltételek szem előtt tartása mellett.

XVI.10. Az Egyesület részére juttatott adományok felhasználása kizárólag az Adományozó szándéka szerinti egyesületi célra történhet. Ilyen nyilatkozat hiányában a Közgyűlés dönt a felhasználásról.

Az Egyesület részére juttatott adományokat az Adományozó, nyilvántartásában beállított könyvszerinti, ennek hiányában szokásos piaci áron kell nyilvántartásba venni.

XVII. Az Egyesület megszűnése
XVII.1. Az Egyesület jogutód nélkül megszűnik, ha 

a) a tagok kimondják megszűnését

b) vagy az arra jogosult szerv megszünteti

c) az Egyesület megvalósította célját, vagy az Egyesület céljának megvalósítása lehetetlenné vált, és új célt a tagok nem határoztak meg

d) az Egyesület tagjainak száma 6 hónapon keresztül nem éri el a 10 tagot

feltéve mindegyik esetben, hogy az Egyesület vagyoni viszonyainak lezárására irányuló megfelelő eljárás lefolytatását követően a bíróság az Egyesületet a nyilvántartásból törli.

XVII.2. Az Egyesület jogutódlással szűnik meg, ha más Egyesülettel egyesül, illetve egy vagy több egyesületre szétválik.

XVII.3. Az Egyesület jogutód nélküli megszűnése esetén a hitelezők követeléseinek megszűnése után fennmaradó vagyont az Egyesület céljával megegyező, vagy hasonló cél megvalósítására létrejött közhasznú szervezetnek kell átadni. E konkrét szervezet kijelöléséről a jogutód nélküli megszűnés elhatározásával egyidejűleg a Közgyűlés határoz.

XVIII. Záró rendelkezések

XVIII.1. A jelen Alapszabályban nem részletezett kérdésekben egyebekben, a 2013. évi V. törvény (Ptk.), a 2011. évi CLXV. törvény (Ptv.), illetve a 2011. évi CLXXV. törvény (Ectv.) rendelkezéseit kell megfelelően alkalmazni.

XVIII.2. Az Egyesület jelen Alapszabályát módosításokkal egységes szerkezetbe foglalva a Gyenesdiási Polgárőr és Vízi Egyesület 2017 október 27 napján tartott Közgyűlése fogadta el.

XVIII.3.      Jelen Alapszabály, annak elfogadásával a Gyenesdiási Polgárőr és Vízi Egyesület 2017.10.27. napján elfogadott, és hatályát veszítő Alapszabálya helyébe lép.                                        Kelt: Gyenesdiás,2017 október 27.
XVIII.4.     Alulírott igazolom, hogy az egységes szerkezetben foglalt Alapszabály szövege megfelel az Alapszabály – Módosítások alapján hatályos tartalmának. (( Alapszabály X.5. Alelnök: Ács Gábor helyett(2018/2Közgy.Hat.) Horváth Kornél István az új alelnök (2018/3Közgy.Hat))     
XVIII.5.    Alulírott igazolom,hogy az egységes szerkezetbe foglalt Alapszabály szövege megfelel az Alapszabály –Módosítások alapján hatályos tartalmának. ((XI.2.b.  Alelnök helyett Elnök helyettes, XI.2.c. Vezetőségi tag helyett Alelnök. XI.5.  A XIII.1 és 2. bekezdés valamint a XIV .1 Elnök, Elnökhelyettes és Alelnök. (2022/4.sz.Közgy.Hat.        Elnök helyettes Fliszár Jenő , Alelnök Góth Imre  (2022./5.sz. Közgy.határozata))
Kelt: Gyenesdiás, 2022.október 28-án

                                                                      Szabó Sándor

A Gyenesdiási Polgárőr és Vízi Egyesület

